# Mentor leta 2015 – klic za vloge

Društvo mladih raziskovalcev Slovenije (DMRS) bo tudi letos podelilo **priznanje Mentor leta**, ki je **namenjeno najboljšim slovenskim mentorjem mladim raziskovalcem in doktorskim študentom**. **Pravico do predlaganja** svojega mentorja oz. mentorice **imajo vsi mladi raziskovalci in doktorski študentje**, ki so vpisani na doktorski študij že vsaj 2 leti ali so zaključili s študijem, vendar od dneva zagovora doktorske disertacije še nista minili več kot dve leti.

Prijavo je potrebno vložiti s posredovanjem izpolnjene vloge za nominacijo mentorja (Wordov dokument z obrazcem) po elektronski pošti na naslov mentor@dmrs.eu z zadevo »**Nominacija za Mentorja leta 2015**«.

**Rok za vložitev nominacij je do vključno 2. novembra 2015**. Komisija za izbor nagrajenca bo zasedala med 2. 11. in 8. 11. 2015. Odločitev o nagrajencu bo sprejeta 9. novembra 2015. Nagrada bo podeljena v novembru 2015.

* [Vloga za predlaganje kandidata za Mentorja leta](http://www.dmrs.eu/wp-content/uploads/2015/09/Mentor_leta_2015_Vloga_za_nominacijo.doc)
* [Pravilnik podeljevanje nagrade](http://www.dmrs.eu/wp-content/uploads/2015/09/Mentor_leta_2015_Pravilnik.pdf)

**Zakaj želimo podeliti to priznanje?**

Vse od nastanka Društva mladih raziskovalcev Slovenije zbiramo izkušnje in komentarje mladih raziskovalcev in doktorskih študentov o upoštevanju njihovih pravic in dolžnosti, mentorskih praksah in načinih usposabljanja mladih raziskovalcev po različnih ustanovah. Večinoma se žal srečujemo z negativnimi izkušnjami in ob tem pogosto prezremo dobre ustanove, dobre mentorje in dobre izkušnje, ki jih mladi raziskovalci doživimo, a o njih le redko tudi poročamo. **Priznanje Mentor leta je** zato **namenjeno promociji dobrega mentorstva in dobrih mentorskih praks**, pa tudi osebnemu priznanju posameznih odličnih mentorjev. V DMRS upamo, da se bo priznanje uveljavilo kot stalnica v slovenskem raziskovalnem prostoru. **Letos bomo priznanje podelili že 7. leto zapored!**

Po mnenju članov DMRS ima idealni mentor doktorskemu študentu do njega korekten odnos, je dostopen in si pripravljen vzeti dovolj časa za mladega raziskovalca. Vključuje ga v delo svoje raziskovalne skupine in mu omogoča spoznavanje in vključevanje v slovensko in mednarodno raziskovalno skupnost. Mentor je strokovnjak na področju dela mladega raziskovalca ali pa mu vsaj omogoča strokovno delo na kar najvišjem možnem nivoju preko sodelovanja z drugimi domačimi in tujimi raziskovalci. Predvsem pa se mentor trudi, da čim več svojega znanja in izkušenj prenese na mladega raziskovalca in mu tako omogoči kar najboljšo popotnico za njegovo nadaljnjo kariero. Seveda pa lahko k dobremu mentorstvu štejejo tudi mnoge druge lastnosti in prakse; zato vas prosimo, da ob vložitvi nominacije v utemeljitvi navedete vse razloge, zaradi katerih si prav vaš mentor zasluži priznanje za Mentorja leta.

Več informacij: <http://www.dmrs.eu/mentor-leta-2015-klic-za-vloge/>

Upravni odbor DMRS